

LĒMUMS

Ādažos, Ādažu novadā

2025. gada 26. jūnijā **Nr.** **249**

**Par Ādažu novada teritorijas plānojuma 1.redakcijas nodošanu**

**publiskajai apspriešanai un institūciju atzinumu saņemšanai**

Ādažu novada pašvaldības dome (turpmāk – Dome) 23.11.2022. pieņēma lēmumu Nr.558 “Par Ādažu novada teritorijas plānojuma izstrādes uzsākšanu” un apstiprināja darba uzdevumu teritorijas plānojuma izstrādei (turpmāk – Darba uzdevums). Teritorijas plānojuma izstrādes mērķis - nostiprināt tiesisko pamatu Ādažu novada teritorijas ilgtspējīgai un līdzsvarotai telpiskajai attīstībai, nodrošināt pieņemto lēmumu pēctecību teritorijas plānošanas jomā.

Ādažu novada teritorijas plānojuma (turpmāk – Teritorijas plānojums) izstrādi veic Ādažu novada pašvaldības Centrālās pārvaldes Teritorijas plānošanas nodaļa atbilstoši normatīvajiem aktiem, institūciju sniegtajiem nosacījumiem un iedzīvotāju, citu personu iesniegumiem.

Teritorijas plānojums izstrādāts atbilstoši Ādažu novada ilgtspējīgas attīstības stratēģijai 2013.-2037.gadam un ievērojot citus nacionālā, reģionālā un vietējā līmeņa teritorijas attīstības plānošanas dokumentus.

Vides pārraudzības valsts birojs 17.04.2023. ir pieņēmis lēmumu Nr. 4-02/30/2023, “Par stratēģiskā ietekmes uz vidi novērtējuma procedūras nepiemērošanu”.

Teritorijas plānojuma 1.redakcijā ietilpst: paskaidrojuma raksts ar pielikumiem, grafiskā daļa un teritorijas izmantošanas un apbūves noteikumi ar pielikumiem.

Atbilstoši Darba uzdevumam izstrādāti un ar Domes lēmumiem apstiprināti 2 tematiskie plānojumi – Ādažu novada ainavu plāns un Ādažu novada transporta attīstības plāns. Saskaņā ar Teritorijas attīstības plānošanas likuma 1. pantu, tematiskais plānojums ir teritorijas attīstības plānošanas dokuments, kurā atbilstoši plānošanas līmenim tiek risināti specifiski jautājumi, kas saistīti ar atsevišķu nozaru attīstību vai specifisku tematu.

Pašvaldību likuma 4.panta pirmās daļas 15. punkts un 10.panta pirmās daļas 21.punkts noteic, ka pašvaldībai ir autonomā funkcija saskaņā ar pašvaldības teritorijas plānojumu noteikt zemes izmantošanu un apbūvi, un tikai domes kompetencē ir pieņemt lēmumus citos ārējos normatīvajos aktos paredzētajos gadījumos.

Teritorijas attīstības plānošanas likuma 12.panta pirmā daļa noteic, ka vietējā pašvaldība izstrādā un apstiprina vietējās pašvaldības attīstības stratēģiju, attīstības programmu, teritorijas plānojumu, lokālplānojumus, detālplānojumus un tematiskos plānojumus.

Teritorijas attīstības plānošanas likuma 23. panta pirmā daļa noteic, ka vietējās pašvaldības teritorijas plānojumu izstrādā atbilstoši vietējās pašvaldības ilgtspējīgas attīstības stratēģijai un ievērojot citus nacionālā, reģionālā un vietējā līmeņa teritorijas attīstības plānošanas dokumentus, un otrā daļa noteic, ka vietējās pašvaldības teritorijas plānojumā nosaka funkcionālo zonējumu, publisko infrastruktūru, reglamentē teritorijas izmantošanas un apbūves noteikumus, kā arī citus teritorijas izmantošanas nosacījumus un aprobežojumus.

Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 3.punkts noteic, ka visus pašvaldības lēmumus, kas saistīti ar plānošanas dokumentu izstrādi un apstiprināšanu, pašvaldība piecu darbdienu laikā pēc to spēkā stāšanās ievieto sistēmā, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos.

Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 16.punkts noteic, ka plānošanas dokumenta publiskās apspriešanas termiņš sākas nākamajā darbdienā pēc attiecīgā plānošanas dokumenta publicēšanas sistēmā.

Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 82.punkts noteic, ka pašvaldība pieņem lēmumu par teritorijas plānojuma vai lokālplānojuma redakcijas nodošanu publiskajai apspriešanai un institūciju atzinumu saņemšanai. Publiskās apspriešanas termiņu nosaka ne īsāku par 20 darbdienām.

Pamatojoties uz Pašvaldību likuma 4. panta pirmās daļas 15. punktu un 10. panta pirmās daļas 21. punktu, Teritorijas attīstības plānošanas likuma 4. pantu, 12. panta pirmo daļu, 23. panta pirmo un otro daļu, Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 3., 16., un 82. punktu, ņemot vērā Teritorijas plānojuma izstrādes vadītājas Indras Murziņas ziņojumu par Teritorijas plānojuma izstrādi un Attīstības komitejas 18.06.2025. lēmumu, Ādažu novada pašvaldības dome

NOLEMJ:

1. Nodot publiskajai apspriešanai un atzinumu saņemšanai Ādažu novada teritorijas plānojuma 1.redakciju.
2. Publiskās apspriešanas termiņu noteikt 45 darbdienas.
3. Lēmumu par Teritorijas plānojuma 1.redakcijas publisko apspriešanu piecu darba dienu laikā pēc tā stāšanās spēkā ievietot Teritorijas attīstības plānošanas informācijas sistēmā un pašvaldības tīmekļvietnē [www.adazunovads.lv](http://www.adazunovads.lv).
4. Paziņojumu par Teritorijas plānojuma 1.redakcijas publisko apspriešanu ievietot Teritorijas attīstības plānošanas informācijas sistēmā un pašvaldības tīmekļvietnē [www.adazunovads.lv](http://www.adazunovads.lv), kā arī publicēt pašvaldības informatīvajā izdevumā “Ādažu Novada Vēstis”.
5. Pašvaldības Centrālās pārvaldes Teritorijas plānošanas nodaļa ir atbildīga par lēmuma izpildi.
6. Par lēmuma izpildes kontroli atbild pašvaldības izpilddirektora vietniece.

Pielikumā:

1. Paskaidrojuma raksts uz 95 lp. ar 8 pielikumiem
2. Teritorijas izmantošanas un apbūves noteikumi uz 75 lp. ar 7 pielikumiem.
3. Grafiskā daļa uz 1 lp.
4. Izstrādes vadītājas ziņojums par Teritorijas plānojuma izstrādi uz 8 lp. ar 2.pielikumiem.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU